《双龙洞》
清代·章恺

赤松行雨归，手控苍虬双。叱令守洞门，腾攫气未降。

蟠拿岁月久，老腹余空腔。但闻风雷声，日夕相舂撞。

我来访灵迹，短策缘危矼。岩扉划窙豁，巨窟呀双谾。

朗若百间屋，气象开鸿厖。静觉眼界旷，虚传足音跫。

晴阳炯穿漏，照耀东南窗。环以万松杉，翠影交旗幢。

涓涓雪色乳，出窦成飞淙。散乱走涧谷，清音玉琤瑽。

我欲呼仙人，据石倾一缸。泠然发长啸，聚吠惊村厖。

天风荡归轩，欲去犹跭𨇯。殷勤洞中水，送我下桐江。

作者简介：浙江嘉善人，字虞仲，号北亭。乾隆十年进士，官编修。工诗词。有《北亭集》、《蕉雨秋房词》、《杏花春雨楼词》。